
[bookmark: _GoBack]Conferința „From Archive to Arena”, la Festivalul pentru democrație Frihamnsdagarna din Göteborg, cu sprijinul ICR

Institutul Cultural Român sprijină, prin Programul CANTEMIR 2026, conferința internațională „From Archive to Arena: Culture, Memory and Resilience – Eastern European Perspectives” prezentată de PostModernism Museum vineri, 28 august 2026, în cadrul Frihamnsdagarna, festival dedicat democrației care se desfășoară la Göteborg, pe Bananpiren, în perioada 27–29 august. Accesul publicului este liber, iar discuția va avea loc în limba engleză.
Proiectul, cofinanțat de ICR și realizat în parteneriat cu Space-time Works din Lund și Radio România Internațional, aduce în atenția publicului suedez perspective românești asupra modului în care narațiunile istorice, imaginile și simbolurile culturale pot fi instrumentalizate și asupra rolului pe care istoria, arta și cultura vizuală îl pot avea în consolidarea rezilienței democratice.
Conferința reunește patru cercetători și practicieni români – Antonia Colibășanu, Cosmin Popa, Adrian Cioflâncă și Cosmin Nasui – ale căror intervenții urmăresc mecanismele prin care regimurile totalitare și autoritare au construit, difuzat și reciclat narațiuni culturale, de la propaganda Războiului Rece până la dezinformarea digitală contemporană. Discuția valorifică cercetarea derulată din 2015 în cadrul programului DARE – Documentare, Arhivare, Revalorificare, Expunere al PostModernism Museum.
„From Archive to Arena” este prezentat într-un context european în care cultura, patrimoniul și libertatea artistică sunt recunoscute tot mai clar drept componente ale rezilienței democratice. Proiectul propune, în cadrul unui important festival suedez dedicat democrației, o lectură a arhivelor românești care urmărește felul în care propaganda se construiește ca instituție, nu doar ca mesaj, modul în care imaginile atrocităților devin instrumente politice și continuitatea operațiunilor de influență în spațiul contemporan.
Conferința va fi înregistrată și difuzată online pe platforma modernism.ro, iar conținutul va fi adaptat ulterior, prin tehnici de animație, pentru publicul tânăr. Proiectul include și întâlniri de lucru la Lund și Malmö cu cercetători europeni preocupați de circulația teoriilor conspirației, de manipularea informației și de diminuarea încrederii în sursele de informare.
Evenimentul marchează prima prezentare internațională în țările nordice a programului DARE – Documentare, Arhivare, Revalorificare, Expunere. Activ din 2015, programul cercetează cultura vizuală produsă în România între 1944 și 1989, de la propaganda politică, arhitectura și urbanismul socialist până la monumentele publice, represiunea politică și patrimoniul artistic al femeilor. Cercetarea s-a concretizat în volume, expoziții itinerante și cincisprezece arhive digitizate ale unor artiști din România.

Informații utile
Data: vineri, 28 august 2026
Locul: Bananpiren, Frihamnsdagarna, Göteborg, Suedia
Acces: liber
Detalii: https://frihamnsdagarna.se/program/formare-culturala/

Proiect cofinanțat de Institutul Cultural Român prin Programul CANTEMIR, program de finanțare destinat proiectelor culturale adresate publicului internațional.

Institutul Cultural Român nu este responsabil de conținutul proiectului sau de modul în care rezultatele acestuia pot fi folosite. Acestea sunt în întregime responsabilitatea beneficiarului finanțării.

